पुणे। रामकुमार रामनाथन ने जबरदस्त प्रदर्शन करते हुये न्यूजीलैंड के फिन टियर्नी को लगातार सेटों में रविवार को 7-5 6-1 6-0 से रौंद कर भारत को 3-1 की अपराजेय बढ़त दिलाते हुये डेविस कप एशिया ओसनिया जोन ग्रुप एक के दूसरे दौर में पहुंचा दिया। भारत ने पहले दिन शुक्रवार को दोनों एकल मैच जीते थे लेकिन शनिवार को न्यूजीलैंड ने युगल मैच जीतकर भारत को चौंकाया था। उलट एकल में अब जिम्मेदारी रामकुमार के कंधों पर थी कि वह देश की उम्मीदों को कायम रखें। लेकिन तमिलनाडु के 22 वर्षीय युवा खिलाड़ी ने देश को निराश नहीं किया और टियर्नी को पूरी तरह ध्वस्त कर दिया। विश्व रैंकिंग में 276 वें नंबर के खिलाड़ी रामकुमार ने 414 वें नंबर के टियर्नी से पहला सेट 7-5 के संघर्ष में जीतने के बाद अगले दो सेट के 12 गेम में कीवी खिलाड़ी को मात्र एक गेम जीतने का मौका दिया। रामकुमार के दो घंटे के अंदर ही यह मैच जीतते ही गैर खिलाड़ी कप्तान आनंद अमृतराज तथा सभी साथी खिलाड़ी खुशी से उछल पड़े क्योंकि भारत दूसरे दौर में प्रवेश कर गया है। भारतीय खिलाडियों ने अपने हीरो रामकुमार को कंधों पर उठा लिया।